## Pravilnik o izmjenama i dopunama Pravilnika o strukturi i sadržaju financijskih izvještaja društva za osiguranje odnosno društva za reosiguranje

### NN 39/2012 (4.4.2012.), Pravilnik o izmjenama i dopunama Pravilnika o strukturi i sadržaju financijskih izvještaja društva za osiguranje odnosno društva za reosiguranje

HRVATSKA AGENCIJA ZA NADZOR FINANCIJSKIH USLUGA

1020

Na temelju odredbe članka 15. stavak 5. Zakona o računovodstvu (»Narodne novine« broj 109/07) te članka 101. točka 9., članka 103. stavak 1. i članka 155. stavak 2. Zakona o osiguranju (»Narodne novine« broj 151/05, 87/08 i 82/09), Hrvatska agencija za nadzor financijskih usluga na sjednici Upravnog vijeća, održanoj 29. ožujka 2012. godine, donijela je

PRAVILNIK

O IZMJENAMA I DOPUNAMA PRAVILNIKA O STRUKTURI I SADRŽAJU FINANCIJSKIH IZVJEŠTAJA DRUŠTVA ZA OSIGURANJE, ODNOSNO DRUŠTVA ZA REOSIGURANJE

Članak 1.

U Pravilniku o strukturi i sadržaju financijskih izvještaja društva za osiguranje, odnosno društva za reosiguranje (»Narodne novine« broj 132/10) u članku 6. u stavku 1. iza riječi »nerevidirane godišnje financijske izvještaje« dodaju se riječi »iz članka 3. stavka 1. alineje 1. do 4. ovog Pravilnika«.

Stavak 2. mijenja se i glasi:

»(2) Revidirane financijske izvještaje iz članka 3. stavka 1. alineje 1. do 4. ovog Pravilnika i godišnje izvješće, društvo za osiguranje, odnosno društvo za reosiguranje dužno je dostaviti Agenciji najkasnije u roku od četiri mjeseca nakon isteka kalendarske godine za koju se izvještaji sastavljaju.«

Stavak 3. mijenja se i glasi:

»(3) Društvo za osiguranje, odnosno društvo za reosiguranje dužno je dostaviti Agenciji revidirane financijske izvještaje iz članka 3. stavka 1. ovog Pravilnika te izvješće revizora u roku od petnaest dana od datuma izdavanja izvješća revizora o obavljenoj reviziji financijskih izvještaja, a najkasnije u roku od četiri mjeseca nakon isteka kalendarske godine za koju se izvještaji sastavljaju.«

U članku 6. stavak 4. briše se.

Članak 2.

U članku 7. stavci 2. i 3. brišu se.

Članak 3.

U članku 8. stavak 3. briše se.

Članak 4.

Iza članka 8. dodaje se naslov »Način dostave« i članak 8.a koji glasi:

»(1) Izvještaje iz članka 6. stavka 1. i 2. te članka 8. stavka 1. ovog Pravilnika društvo za osiguranje, odnosno društvo za reosiguranje dužno je dostaviti Agenciji u elektroničkom obliku s naprednim elektroničkim potpisom u skladu s tehničkom uputom Agencije.

(2) Smatra se da je društvo za osiguranje, odnosno društvo za reosiguranje dostavilo izvještaje iz stavka 1. ovog članka u trenutku kada je izvještaj prihvaćen na poslužitelju Agencije za primanje izvještaja.

(3) U opravdanim slučajevima nemogućnosti dostave na način propisan stavkom 1. ovog članka, društvo za osiguranje, odnosno društvo za reosiguranje dužno je u propisanom roku dostaviti izvještaje iz članka 6. stavka 1. i 2. te članka 8. stavka 1. ovog Pravilnika u pisanom obliku, neposredno ili poštom u svrhu pravodobnog izvješćivanja. Društvo za osiguranje odnosno društvo za reosiguranje dužno je dostaviti izvještaje na način propisan stavkom 1. ovog članka čim prestanu razlozi nemogućnosti dostave, a najkasnije u roku od 8 dana od isteka roka za dostavu izvještaja.

(4) Izvještaje iz članka 6. stavka 3. te članka 7. stavka 1. ovog Pravilnika društvo za osiguranje, odnosno društvo za reosiguranje dužno je dostaviti Agenciji u pisanom obliku, neposredno ili poštom.«

Članak 5.

U prilozima koji su sastavni dio Pravilnika riječi »Sastavio: (čitko ime i prezime i potpis)« brišu se.

Članak 6.

Ovaj Pravilnik stupa na snagu osmog dana od dana objave u »Narodnim novinama«, a prvi put se primjenjuje na sljedeća izvješća:

– revidirane godišnje financijske izvještaje i godišnje izvješće koje je društvo za osiguranje, odnosno društvo za reosiguranje dužno sastaviti sa stanjem na dan 31. 12. 2011.,

– tromjesečne financijske izvještaje koje je društvo za osiguranje, odnosno društvo za reosiguranje dužno sastaviti sa stanjem na dan 31. 3. 2012.,

– nerevidirane godišnje financijske izvještaje i godišnje izvješće koje je društvo za osiguranje, odnosno društvo za reosiguranje dužno sastaviti sa stanjem na dan 31. 12. 2012. godine.

Klasa: 011-02/10-04/21

Urbroj: 326-01-12-3

Zagreb, 29. ožujka 2012.

Predsjednik
Upravnog vijeća
Petar-Pierre Matek, v. r.

39 04.04.2012 Pravilnik o izmjenama i dopunama Pravilnika o strukturi i sadržaju financijskih izvještaja društva za osiguranje odnosno društva za reosiguranje

39 04.04.2012 Pravilnik o izmjenama i dopunama Pravilnika o strukturi i sadržaju financijskih izvještaja društva za osiguranje odnosno društva za reosiguranje

Pravilnik, NN 39/2012-1020